KIRJALLINEN KYSYMYS E-4008/97 komissiolle esittäjä(t): Daniel Varela Suanzes-Carpegna (PPE) (14. tammikuuta 1998)

Aihe: Tutkimus ja teknologinen kehitys yhteisön liuskekiviteollisuudessa

Ehdotuksen Euroopan parlamentin ja neuvoston päätökseksi tutkimusta, teknologista kehittämistä ja esittelyä koskevasta Euroopan yhteisön viidennestä puiteohjelmasta (1998 - 2002) KOM(97)0142 lopullinen ((EYVL C 173, 7.6.1997, s. 10. )) sivulla 5 komissio viittaa pk-yrityksien tärkeyteen innovaatioiden tuottajina ja käyttäjinä ja niiden tarjoamiin työpaikkoihin, jotka ovat kaksi kolmannesta Euroopan unionin työpaikoista. Samassa yhteydessä se sanoo, että tämän vuoksi pk-yritysten on voitava saada helposti käyttöönsä tarvitsemaansa kehittynyttä teknologiaa ja unionin tutkimusohjelmien tarjoamia mahdollisuuksia ja että EU:n inhimillisiä voimavaroja eli tutkijoiden, insinöörien ja teknikkojen tasoa on suojeltava lisäämällä niiden määrää ja hyödyntämällä niitä parhaalla mahdollisella tavalla.

Yhteisön kiviliuskealan yrityksistä 98 % on pk-yrityksiä. Voisiko komissio antaa tiedot, mitä hankkeita, joihin on osallistunut liuskekivialan yrityksiä, EU on yhteisrahoittanut neljännen tutkimusta, teknologista kehittämistä ja esittelyä koskevan Euroopan yhteisön puiteohjelman (1995 - 1998) puitteissa, missä valtioissa, mikä on ollut hankkeen kokonaissumma ja kuinka suuri on ollut yhteisön rahoituksen osuus?

Aiotaanko viidennessä tutkimusta, teknologista kehittämistä ja esittelyä koskevassa Euroopan yhteisön puiteohjelmassa (1998 - 2002)ottaa liuskekiviala erityisesti huomioon?

Komission jäsenen Édith Cressonin komission puolesta antama vastaus (4. helmikuuta 1998)

Liuskekiviala ja muut teollisuudenalat, kuten kaivostoiminta, avolouhinta ja kivenkäsittely, voivat osallistua tutkimuksen ja teknologisen kehittämisen neljänteen puiteohjelmaan ((EYVL L 126, 18.5.1994. )) ja erityisesti sen teollisuus- ja materiaalitekniikan erityisohjelmaan mutta myös muihin ohjelmiin esimerkiksi tietotekniikan, energian ja ympäristön alalla.

Neljännen TTK-puiteohjelman tutkimustoiminta ei kohdistu erityisiin teollisuudenaloihin, joten on parempi antaa selkeitä esimerkkejä kuin alaa koskevia yksityiskohtaisia tietoja.

Esimerkkeinä voidaan mainita kolme hanketta, joille on myönnetty rahoitusta teollisuus- ja materiaalitekniikan ohjelman teknologian käyttöönottoa kannustavien toimenpiteiden ohjelmasta (CRAFT). Tällaisiin hankkeisiin osallistuu 16 pk-yritystä Espanjasta, Irlannista, Portugalista, Suomesta ja Yhdistyneestä kuningaskunnasta.

1. Innovatiivinen tuotantolinja liuskekivilattialaattojen valmistamista varten Hanke N:o BES2-5168, yhteisön rahoitusosuus 187 000 ecua

2. Liuskekivijätteen hyödyntäminen Hanke N:o BES2-2134, yhteisön rahoitusosuus 387 000 ecua

3. Kevytliuskeen kehittäminen puutarhaviljelyä ja runkoainekäyttöä varten Hanke N:o BES2-5271, yhteisön rahoitusosuus 309 000 ecua

Kuten parlamentin jäsen kysymyksessään ehdottaa, viidettä TTK-puiteohjelmaa koskevan ehdotuksen ((Asiak. KOM(97) 142 lopullinen. )) tarkoituksena on edistää pk-yritysten osallistumista ¨Innovaatio ja pk-yritysten osallistuminen¨ -ohjelman kautta. Liuskekivialan yritykset voivat osallistua entiseen tapaan erityisesti seuraavien kahden aihealueen toimiin: ¨Käyttäjäystävällisen tietoyhteiskunnan luominen¨ ja ¨Kilpailukykyisen ja kestävän kasvun edistäminen¨.